Συνεχίζονται οι διαβουλεύσεις και τα σενάρια βοήθειας για την Ελλάδα
Η προσοχή τώρα στρέφεται στη Σύνοδο Κορυφής της Ευρωπαϊκής Ένωσης
Η Μέρκελ στρέφεται κατά της απόδοσης βοήθειας στην Ελλάδα, ο Μπερλουσκόνι υπέρ, ο Μπαρόζο επικεντρώνεται στη δημιουργία μηχανισμού βοήθειας και τα διάφορα σενάρια συνεχίζονται Η Σύνοδος Κορυφής της Ευρωπαϊκής Ένωσης την Πέμπτη και την Παρασκευή στις Βρυξέλλες, κρίνεται και η πιο κρίσιμη για την Ελλάδα από την ημέρα της ένταξής της. Η πολυσυζητημένη βοήθεια, ή καλύτερα ο μηχανισμός βοήθειας που πρέπει να συζητηθεί από τους ηγέτες της Ένωσης προκειμένου να είναι εγκεκριμένος στην περίπτωση που χρειασθεί, και είναι έτοιμος να παρουσιασθεί από τον αρμόδιο επίτροπο Όλι Ρέν, μπορεί και να μην συζητηθεί στην σύνοδο. H γερμανίδα καγκελάριος Αγκελα Μέρκελ, δήλωσε την Κυριακή σε ραδιοφωνική της συνέντευξη ότι το συγκεκριμένο θέμα δεν θα πρέπει να συμπεριληφθεί στην ατζέντα της Συνόδου και ότι η Ελλάδα δεν χρειάζεται οικονομική βοήθεια αυτή τη στιγμή. Ο ίδιος ο Πρωθυπουργός Γιώργος Παπανδρέου που επικοινώνησε μαζί της το απόγευμα, το επαναβεβαίωσε . Η κ. Μέρκελ με την σειρά της επανέλαβε την στήριξή της στην μεταρρυθμιστική πολιτική της Ελλάδας και την αποφασιστικότητα της Ευρωπαϊκής Ένωσης να κάνει ότι είναι αναγκαίο για να διασφαλιστεί η σταθερότητα της Ευρωζώνης. Στην Ιταλία, ο Πρωθυπουργός της Σίλβιο Μπερλουσκόνι τάχθηκε σε ομιλία του σε προεκλογική συγκέντρωση υπέρ της βοήθειας στην Ελλάδα αλλά κι αυτός είπε ότι είναι νωρίς να πει αν η ελληνική οικονομική κρίση θα βρεθεί στο επίκεντρο της Συνόδου Κορυφής. Ο Πρόεδρος της Ευρωπαϊκής Επιτροπής Ζοζέ Μανουέλ Μπαρόζο φαίνεται όμως να έχει αντίθετες απόψεις και να δραστηριοποιείται ώστε τα κράτη μέλη της Ε.Ε. να υιοθετήσουν τη δημιουργία του μηχανισμού για την αντιμετώπιση των οικονομικών προβλημάτων που αντιμετωπίζει η Ελλάδα, ο οποίος θα αποτελείται από ένα σύστημα συντονισμένων διμερών δανείων στο πλαίσιο της Ευρωζώνης. Σε συνέντευξή του που θα δημοσιευτεί σήμερα Δευτέρα στην γερμανική εφημερίδα Handelsblatt ο κ. Μπαρόζο πιέζει την Γερμανία για το συμφέρον της να διασφαλίσει την σταθερότητα της Ευρωπαϊκής Νομισματικής Ένωσης και να συνεισφέρει εποικοδομητικά στην επίλυση της παρούσας κρίσης. Όσο για την θέση της κ. Μέρκελ, η οποία πρότεινε τον αποκλεισμό χωρών με ελλειμματικό προϋπολογισμό από την ζώνη του Ευρώ, ο κ. Μπαρόζο υπογράμμισε μεταξύ άλλων ότι «το θέμα αποκλεισμού δεν υφίσταται γιατί δεν προβλέπεται από την Ευρωπαϊκή Συνθήκη». Μέχρι την Πέμπτη πάντως θα συνεχιστεί αυτός ο κυκεώνας των υποθέσεων, των σεναρίων, των εκτιμήσεων και των εκδοχών ,από όλες τις πλευρές, με διαπραγματευτικές συζητήσεις που μπορούν ακόμη και να δημιουργήσουν , σύμφωνα με τους εκτιμητές , ακόμη και την… έκπληξη.